CELEX: 32021R2154
Language: lt
Date: 2021-08-13 00:00:00
Title: Komisijos deleguotasis reglamentas (ES) 2021/2154 2021 m. rugpjūčio 13 d. kuriuo Europos Parlamento ir Tarybos direktyva (ES) 2019/2034 papildoma techniniais reguliavimo standartais, kuriais nustatomi tinkami kriterijai, pagal kuriuos nustatomos darbuotojų, kurių profesinė veikla turi reikšmingą poveikį investicinės įmonės rizikos profiliui arba jos valdomam turtui, kategorijos (Tekstas svarbus EEE)

2021 12 7   
               
               
                  LT
               
               
                  Europos Sąjungos oficialusis leidinys
               
               
                  L 436/11
               
            
         KOMISIJOS DELEGUOTASIS REGLAMENTAS (ES) 2021/2154
         2021 m. rugpjūčio 13 d.
         kuriuo Europos Parlamento ir Tarybos direktyva (ES) 2019/2034 papildoma techniniais reguliavimo standartais, kuriais nustatomi tinkami kriterijai, pagal kuriuos nustatomos darbuotojų, kurių profesinė veikla turi reikšmingą poveikį investicinės įmonės rizikos profiliui arba jos valdomam turtui, kategorijos
         (Tekstas svarbus EEE)
         EUROPOS KOMISIJA,
         atsižvelgdama į Sutartį dėl Europos Sąjungos veikimo,
         atsižvelgdama į 2019 m. lapkričio 27 d. Europos Parlamento ir Tarybos direktyvą (ES) 2019/2034 dėl investicinių įmonių riziką ribojančios priežiūros, kuria iš dalies keičiamos direktyvos 2002/87/EB, 2009/65/EB, 2011/61/ES, 2013/36/ES, 2014/59/ES ir 2014/65/ES (1), ypač į jos 30 straipsnio 4 dalies trečią pastraipą,
         kadangi:
         
                     (1)
                  
                  
                     investicinėms įmonėms, patenkančioms į Europos Parlamento ir Tarybos reglamento (ES) Nr. 575/2013 (2) ir Europos Parlamento ir Tarybos direktyvos 2013/36/ES (3) VII ir VIII antraštinių dalių taikymo sritį, pagal Europos Parlamento ir Tarybos reglamento (ES) 2019/2033 (4) 1 straipsnio 2 ir 5 dalis taikomas Komisijos deleguotasis reglamentas (ES) 2021/923 (5), tačiau investicinės įmonės, patenkančios į Europos Parlamento ir Tarybos direktyvos (ES) 2019/2034 taikymo sritį, turi taikyti specialius reikalavimus, susijusius su kintamuoju atlygiu visiems darbuotojams, kurių profesinė veikla turi reikšmingą poveikį investicinės įmonės rizikos profiliui arba jos valdomam turtui. Reikia nustatyti tinkamus tų darbuotojų nustatymo kriterijus. Nustatant šiuos kriterijus turėtų būti atsižvelgiama į tokių darbuotojų įgaliojimus ir atsakomybę, investicinės įmonės arba jos valdomo turto rizikos profilį ir veiklos rodiklius, investicinės įmonės vidaus organizacinę struktūrą ir atitinkamos įmonės veiklos pobūdį, mastą ir sudėtingumą. Taikant šiuos kriterijus investicinėms įmonėms taip pat turėtų būti sudaromos sąlygos pagal savo atlygio politiką nustatyti tinkamas paskatas, siekiant užtikrinti, kad atitinkami darbuotojai apdairiai atliktų savo užduotis. Galiausiai nustatant šiuos kriterijus turėtų būti atsižvelgiama į skirtingų rūšių veiklos investicinėje įmonėje rizikos lygį;
                  
               
                     (2)
                  
                  
                     valdymo organo nariams tenka galutinė atsakomybė už investicinę įmonę, jos strategiją ir veiklą, todėl jie visada turėtų būti laikomi turinčiais reikšmingą poveikį investicinės įmonės rizikos profiliui. Tai pasakytina tiek apie valdymo funkciją atliekančio valdymo organo narius, kurie priima sprendimus, tiek apie priežiūros funkciją atliekančio valdymo organo narius, kurie prižiūri sprendimų priėmimo procesą ir ginčija priimtus sprendimus;
                  
               
                     (3)
                  
                  
                     kai kurie darbuotojai yra atsakingi už vidaus paramos, kuri yra labai svarbi investicinės įmonės vykdomai verslo veiklai, teikimą. Jų veikla ir sprendimai taip pat gali turėti reikšmingą poveikį investicinės įmonės arba jos valdomo turto rizikos profiliui, nes dėl jų veiklos ir sprendimų investicinei įmonei gali kilti reikšminga operacinė ir kitokia rizika;
                  
               
                     (4)
                  
                  
                     vadovaujamas pareigas einančių darbuotojų profesinė veikla gali turėti reikšmingą poveikį investicinės įmonės arba jos valdomo turto rizikos profiliui, nes jie gali priimti strateginius ar kitus esminius sprendimus, turinčius įtakos investicinės įmonės verslo veiklai arba taikomoms kontrolės funkcijoms. Tokios kontrolės funkcijos paprastai apima rizikos valdymą, atitikties kontrolę ir vidaus auditą. Verslo padalinių prisiimama rizika ir šių verslo padalinių valdymo metodai yra svarbiausi investicinės įmonės arba jos valdomo turto rizikos profilio veiksniai. Tam tikra verslo veikla kelia didesnę riziką, palyginti su kitomis, todėl reikėtų atsižvelgti į verslo veiklos pobūdį;
                  
               
                     (5)
                  
                  
                     atitinkamais kokybiniais kriterijais turėtų būti užtikrinta, kad reikšmingą poveikį turinčiais darbuotojais būtų laikomi darbuotojai, kurie yra atsakingi už darbuotojų, kurių veikla galėtų turėti reikšmingą poveikį investicinės įmonės arba jos valdomo turto rizikos profiliui, grupes. Tai apima atvejus, kai jiems pavaldžių atskirų darbuotojų veikla atskirai neturi reikšmingo poveikio investicinės įmonės rizikos profiliui, tačiau bendra jų veikla galėtų turėti tokį poveikį;
                  
               
                     (6)
                  
                  
                     bendras darbuotojų atlygis paprastai priklauso nuo tų darbuotojų indėlio sėkmingai siekiant investicinės įmonės verslo tikslų. Taigi tas atlygis priklauso nuo darbuotojų atsakomybės, pareigų, gebėjimų ir įgūdžių, taip pat nuo darbuotojų ir investicinės įmonės veiklos rezultatų. Jei darbuotojui skiriamas tam tikrą ribą viršijantis bendras atlygis, galima pagrįstai manyti, kad toks atlygis susijęs su to darbuotojo indėliu siekiant investicinės įmonės verslo tikslų, taigi ir su darbuotojo profesinės veiklos poveikiu investicinės įmonės arba jos valdomo turto rizikos profiliui. Todėl siekiant nustatyti, ar tokio darbuotojo profesinė veikla galėtų turėti reikšmingą poveikį investicinės įmonės arba jos valdomo turto rizikos profiliui, tikslinga taikyti kiekybinius kriterijus, susijusius su bendru darbuotojo atlygiu tiek absoliučiąja verte, tiek lyginant su kitais tos pačios investicinės įmonės darbuotojais;
                  
               
                     (7)
                  
                  
                     siekiant nustatyti darbuotojus, kurių profesinė veikla turi reikšmingą poveikį investicinės įmonės arba jos valdomo turto rizikos profiliui, turėtų būti nustatytos aiškios ir tinkamos ribos. Investicinės įmonės turėtų laiku pritaikyti kiekybinius kriterijus. Kad kiekybiniai kriterijai būtų tikroviški, jie turėtų atitikti atlygio raidą. Pagal pirmąjį metodą, suteikiantį galimybę atsižvelgti į atlygio raidą, kiekybiniai kriterijai pagrindžiami bendru praėjusiais veiklos metais skirtu atlygiu, kuris apima už tuos veiklos metus sumokėtą fiksuotąjį atlygį ir tais veiklos metais skirtą kintamąjį atlygį. Pagal antrąjį metodą, suteikiantį galimybę atsižvelgti į tokią raidą, kiekybiniai kriterijai pagrindžiami bendru už praėjusius veiklos metais skirtu atlygiu, kuris apima už tuos veiklos metus sumokėtą fiksuotąjį atlygį ir kintamąjį atlygį, einamaisiais veiklos metais skirtą už praėjusius finansinius metus. Antrasis metodas suteikia galimybių geriau suderinti nustatymo procesą su faktiniu atlygiu, skirtu už veiklos laikotarpį, tačiau jį galima taikyti tik tuomet, kai įmanoma laiku atlikti skaičiavimus kiekybinių kriterijų taikymo tikslais. Kai tokių skaičiavimų nebeįmanoma atlikti laiku, turėtų būti taikomas pirmasis metodas. Taikant bet kurį metodą į kintamąjį atlygį galima įtraukti sumas, skirtas ilgesniais negu vienų metų trukmės veiklos laikotarpiais, atsižvelgiant į investicinės įmonės taikomus veiklos kriterijus;
                  
               
                     (8)
                  
                  
                     Darbuotojams, kurių profesinė veikla turi reikšmingą poveikį investicinės įmonės arba jos valdomo turto rizikos profiliui, nustatyti turėtų būti taikoma 500 000 EUR kiekybinė riba. Jei atlygis viršija tą kiekybinę ribą arba prilygsta vienam iš didžiausių atlygių investicinėje įmonėje, daroma tvirta prielaida, kad tokį atlygį gaunančių darbuotojų veikla turi reikšmingą poveikį investicinės įmonės arba jos valdomo turto rizikos profiliui, o tokiu atveju nustatant, ar tokių darbuotojų profesinė veikla turi reikšmingą poveikį investicinės įmonės arba jos valdomo turto rizikos profiliui, turėtų būti vykdoma griežtesnė priežiūra ir tikrinimas;
                  
               
                     (9)
                  
                  
                     tačiau tokios kiekybiniais kriterijais grindžiamos prielaidos neturėtų būti taikomos tais atvejais, kai investicinės įmonės, remdamosi papildomais objektyviais kriterijais ir atsižvelgdamos į visą riziką, kuri kyla arba gali kilti investicinei įmonei, nustato, kad tokie darbuotojai iš tikrųjų neturi reikšmingo poveikio investicinės įmonės arba jos valdomo turto rizikos profiliui. Kad būtų užtikrintas veiksmingas ir nuoseklus tų objektyvių kriterijų taikymas, pagal kiekybinius kriterijus nustatytų didžiausią atlygį gaunančių darbuotojų arba darbuotojų, gaunančių didesnį nei 750 000 EUR atlygį, išimtį turėtų patvirtinti kompetentingos institucijos. Jei darbuotojai uždirba daugiau kaip 1 000 000 EUR (didelį atlygį gaunantys darbuotojai), kompetentingos institucijos, prieš patvirtindamos išimtis, turėtų informuoti Europos bankininkystės instituciją (EBI), kad EBI galėtų užtikrinti nuoseklų kriterijų taikymą;
                  
               
                     (10)
                  
                  
                     tai, kad darbuotojas patenka į tą pačią atlygio grupę kaip vyresnioji vadovybė arba riziką prisiimantys darbuotojai, taip pat gali būti rodiklis, kad darbuotojo profesinė veikla turi reikšmingą poveikį investicinės įmonės arba jos valdomo turto rizikos profiliui. Šiuo tikslu neturėtų būti atsižvelgiama į atlygį, mokamą kontrolės ir pagalbines funkcijas atliekantiems darbuotojams, taip pat priežiūros funkciją atliekančio valdymo organo nariams. Taikant šį kiekybinį kriterijų taip pat reikėtų atsižvelgti į tai, kad skirtingose jurisdikcijose atlygio lygis yra nevienodas. Investicinėms įmonėms turėtų būti sudaryta galimybė įrodyti, kad darbuotojai, kurie patenka į tam tikrą atlygio grupę, tačiau neatitinka jokių kokybinių ar kitų kiekybinių kriterijų, neturi reikšmingo poveikio investicinės įmonės arba jos valdomo turto rizikos profiliui, atsižvelgiant į visą riziką, kuri kyla arba gali kilti investicinei įmonei;
                  
               
                     (11)
                  
                  
                     kad kompetentingos institucijos ir auditoriai galėtų peržiūrėti vertinimus, kuriuos investicinės įmonės atliko siekdamos nustatyti darbuotojus, kurių profesinė veikla turi reikšmingą poveikį investicinės įmonės arba jos valdomo turto rizikos profiliui, labai svarbu, kad investicinės įmonės saugotų atliktų vertinimų ir jų rezultatų dokumentus, įskaitant dokumentus, susijusius su darbuotojais, kurie buvo nustatyti remiantis jų bendru atlygiu grindžiamais kriterijais ir kurių profesinė veikla įvertinta kaip neturinti reikšmingo poveikio investicinės įmonės arba jos valdomo turto rizikos profiliui;
                  
               
                     (12)
                  
                  
                     šis reglamentas grindžiamas techninių reguliavimo standartų projektais, kuriuos Komisijai pateikė EBI, pasikonsultavusi su Europos vertybinių popierių ir rinkų institucija;
                  
               
                     (13)
                  
                  
                     EBI dėl techninių reguliavimo standartų projekto, kuriuo pagrįstas šis reglamentas, surengė atviras viešas konsultacijas ir išnagrinėjo galimas susijusias sąnaudas ir naudą, taip pat paprašė Bankininkystės suinteresuotųjų subjektų grupės, įsteigtos pagal Europos Parlamento ir Tarybos reglamento (ES) Nr. 1093/2010 37 straipsnį, pateikti savo rekomendacijas (6),
                  
               PRIĖMĖ ŠĮ REGLAMENTĄ:
         
            1 straipsnis
            Terminų apibrėžtys
            Šiame reglamente vartojamų terminų apibrėžtys:
            
                        (1)
                     
                     
                        vadovaujamos pareigos – tai padėtis, kai darbuotojas vadovauja verslo padaliniui ar kontrolės funkcijai ir yra tiesiogiai atskaitingas visam valdymo organui ar to valdymo organo nariui arba vyresniajai vadovybei;
                     
                  
                        (2)
                     
                     
                        kontrolės funkcija – tai nuo kontroliuojamo verslo padalinio nepriklausoma funkcija, kuriai priskiriama atsakomybė už objektyvų investicinės įmonės rizikos vertinimą, peržiūrą ir susijusių ataskaitų teikimą, įskaitant rizikos valdymo funkciją, atitikties kontrolės funkciją ir vidaus audito funkciją, bet jomis neapsiribojant;
                     
                  
                        (3)
                     
                     
                        verslo padalinys – tai verslo padalinys, kaip apibrėžta Reglamento (ES) Nr. 575/2013 142 straipsnio 1 dalies 3 punkte.
                     
                  
         
            2 straipsnis
            Kriterijų taikymas
            
               1.   Kai šis reglamentas pagal Direktyvos (ES) 2019/2034 25 straipsnį taikomas individualiai, atitiktis šio reglamento 3 ir 4 straipsniuose nustatytiems kriterijams vertinama atsižvelgiant į investicinės įmonės individualų rizikos profilį.
            
            
               2.   Kai šis reglamentas pagal Direktyvos (ES) 2019/2034 25 straipsnį taikomas konsoliduotai, atitiktis šio reglamento 3 ir 4 straipsniuose nustatytiems kriterijams vertinama atsižvelgiant į investicinės įmonės rizikos profilį konsoliduotai.
            
            
               3.   Kai 4 straipsnio 1 dalies a punktas taikomas individualiai, atsižvelgiama į investicinės įmonės skirtą atlygį.
            
            
               4.   Kai 4 straipsnio 1 dalies a punktas taikomas konsoliduotai arba iš dalies konsoliduotai, konsoliduojančioji investicinė įmonė atsižvelgia į bet kurio subjekto, kuriam taikomas konsolidavimas, skirtą atlygį.
            
            
               5.   4 straipsnio 1 dalies b punktas taikomas tik individualiai.
            
            
               6.   4 straipsnio 1 dalies c punktas taikomas individualiai ir konsoliduotai.
            
         
         
            3 straipsnis
            Kokybiniai kriterijai
            Laikoma, kad darbuotojai turi reikšmingą poveikį investicinės įmonės arba jos valdomo turto rizikos profiliui, jeigu tenkinamas vienas ar daugiau iš šių kokybinių kriterijų:
            
                        a)
                     
                     
                        darbuotojas yra valdymo funkciją vykdančio valdymo organo narys;
                     
                  
                        b)
                     
                     
                        darbuotojas yra priežiūros funkciją atliekančio valdymo organo narys;
                     
                  
                        c)
                     
                     
                        darbuotojas yra vyresniosios vadovybės narys;
                     
                  
                        d)
                     
                     
                        investicinėse įmonėse, kurių bendras balansas yra 100 mln. EUR arba daugiau – darbuotojai eina vadovaujamas pareigas verslo padaliniuose, teikiančiuose bent vieną iš Europos Parlamento ir Tarybos direktyvos 2014/65/ES (7) I priedo A skirsnio 2–7 punktuose išvardytų paslaugų, kurioms reikia veiklos leidimo;
                     
                  
                        e)
                     
                     
                        darbuotojas eina vadovaujamas pareigas, susijusias su kontrolės funkcijos vykdymu;
                     
                  
                        f)
                     
                     
                        darbuotojas eina vadovaujamas pareigas, susijusias su pinigų plovimo ir teroristų finansavimo prevencija;
                     
                  
                        g)
                     
                     
                        darbuotojas yra atsakingas už reikšmingos rizikos valdymą investicinėje įmonėje, kaip nurodyta Direktyvos (ES) 2019/2034 28 straipsnio 3 dalyje, arba yra komiteto, atsakingo už investicinės įmonės patiriamos reikšmingos rizikos valdymą, balsavimo teisę turintis narys;
                     
                  
                        h)
                     
                     
                        investicinėje įmonėje, kuriai išduotas leidimas teikti bent vieną iš Direktyvos 2014/65/ES I priedo A skirsnio 2–7 punktuose išvardytų paslaugų – darbuotojas yra atsakingas už vienos iš šių veiklos rūšių valdymą:
                        
                                    i)
                                 
                                 
                                    ekonominės analizės;
                                 
                              
                                    ii)
                                 
                                 
                                    informacinių technologijų;
                                 
                              
                                    iii)
                                 
                                 
                                    informacijos saugumo;
                                 
                              
                                    iv)
                                 
                                 
                                    susitarimų dėl užsakomųjų paslaugų, susijusių su esminėmis ar svarbiomis veiklos funkcijomis, kaip nurodyta Komisijos deleguotojo reglamento (ES) 2017/565 (8) 30 straipsnio 1 dalyje;
                                 
                              
                  
                        i)
                     
                     
                        kiek tai susiję su sprendimais tvirtinti arba vetuoti naujų produktų siūlymą, darbuotojas atitinka kurį nors iš šių kriterijų:
                        
                                    i)
                                 
                                 
                                    darbuotojas turi įgaliojimus priimti tokius sprendimus;
                                 
                              
                                    ii)
                                 
                                 
                                    darbuotojas yra komiteto, kuris turi įgaliojimus priimti tokius sprendimus, balsavimo teisę turintis narys.
                                 
                              
                  
         
            4 straipsnis
            Kiekybiniai kriterijai
            
               1.   Atsižvelgiant į 2–5 dalis laikoma, kad darbuotojas turi reikšmingą poveikį investicinės įmonės arba jos valdomo turto rizikos profiliui, jeigu tenkinamas kuris nors iš šių kiekybinių kriterijų:
               
                           a)
                        
                        
                           darbuotojui praėjusiais finansiniais metais arba už tuos metus buvo skirtas 500 000 EUR ar didesnis bendras atlygis;
                        
                     
                           b)
                        
                        
                           jei investicinėje įmonėje dirba daugiau kaip 1 000 darbuotojų – darbuotojas patenka į 0,3 % (suapvalinant iki kito didesnio sveikojo skaičiaus) darbuotojų, kuriems investicinėje įmonėje praėjusiais finansiniais metais arba už tuos metus skirtas didžiausias bendras atlygis, grupę;
                        
                     
                           c)
                        
                        
                           darbuotojui praėjusiais finansiniais metais arba už tuos metus buvo skirtas bendras atlygis, lygus mažiausiam bendram atlygiui, kuris tais finansiniais metais buvo skirtas darbuotojui, atitinkančiam vieną ar daugiau iš 3 straipsnio a, c, d, h arba i punkte nustatytų kriterijų, arba už jį didesnis.
                        
                     
            
               2.   1 dalyje nustatyti kriterijai netaikomi, jeigu investicinė įmonė nustato, kad darbuotojas arba darbuotojų kategorija, kuriai priklauso tas darbuotojas, neturi reikšmingo poveikio investicinės įmonės arba jos valdomo turto rizikos profiliui.
            
            
               3.   Šio straipsnio 2 dalyje nustatyta sąlyga vertinama remiantis objektyviais kriterijais, kuriuos taikant atsižvelgiama į visus susijusius rizikos ir veiklos rodiklius, kuriuos investicinė įmonė naudoja siekdama nustatyti, valdyti ir stebėti riziką pagal Direktyvos (ES) 2019/2034 28 straipsnį, taip pat remiantis darbuotojo ar darbuotojų kategorijų pareigomis bei įgaliojimais ir jų poveikiu investicinės įmonės arba jos valdomo turto rizikos profiliui, palyginti su darbuotojų, nustatytų pagal šio reglamento 3 straipsnį, profesinės veiklos poveikiu.
            
            
               4.   1 dalies b punkte nurodytam darbuotojui arba darbuotojui, kuriam praėjusiais finansiniais metais arba už tuos metus buvo skirtas 750 000 EUR ar didesnis bendras atlygis, investicinė įmonė gali taikyti 2 dalį tik gavusi išankstinį kompetentingos institucijos, atsakingos už tos investicinės įmonės riziką ribojančią priežiūrą, patvirtinimą.
               Išankstinį patvirtinimą kompetentinga institucija suteikia tik tuo atveju, jei investicinė įmonė, atsižvelgdama į 3 dalyje nustatytus vertinimo kriterijus, gali įrodyti, kad tenkinama 2 dalyje nustatyta sąlyga.
            
            
               5.   Jei darbuotojui praėjusiais finansiniais metais arba už tuos metus buvo skirtas 1 000 000 EUR ar didesnis bendras atlygis, kompetentinga institucija išankstinį patvirtinimą pagal 4 dalį suteikia tik išskirtinėmis aplinkybėmis. Kad ši dalis būtų taikoma nuosekliai, kompetentinga institucija, prieš suteikdama patvirtinimą dėl tokio darbuotojo, apie tai informuoja EBI.
               Išskirtinių aplinkybių faktą turi įrodyti investicinė įmonė ir įvertinti kompetentinga institucija. Išskirtinėmis aplinkybėmis laikomi neįprasti ir labai reti atvejai arba labai neįprasta padėtis. Išskirtinės aplinkybės turi būti susijusios su atitinkamu darbuotoju.
            
         
         
            5 straipsnis
            Skirto bendro atlygio apskaičiavimas
            
               1.   Visos kintamojo ir fiksuotojo atlygio sumos skaičiuojamos bendrąja verte ir etato ekvivalentais.
            
            
               2.   Investicinės įmonės atlygio politikoje nustatomi kintamojo atlygio ataskaitiniai metai, į kuriuos atsižvelgiama apskaičiuojant bendrą atlygį. Tie ataskaitiniai metai yra metai prieš finansinius metus, kuriais skiriamas kintamasis atlygis, arba metai prieš finansinius metus, už kuriuos skiriamas kintamasis atlygis.
            
         
         
            6 straipsnis
            Įsigaliojimas
            Šis reglamentas įsigalioja penktą dieną po jo paskelbimo Europos Sąjungos oficialiajame leidinyje.
         
         
            Šis reglamentas privalomas visas ir tiesiogiai taikomas visose valstybėse narėse.
            Priimta Briuselyje 2021 m. rugpjūčio 13 d.
            
               
                  Komisijos vardu
               
               
                  Pirmininkė
               
               Ursula VON DER LEYEN
            
         
         
            (1)  OL L 314, 2019 12 5, p. 64.
         
            (2)  2013 m. birželio 26 d. Europos Parlamento ir Tarybos reglamentas (ES) Nr. 575/2013 dėl prudencinių reikalavimų kredito įstaigoms ir investicinėms įmonėms ir kuriuo iš dalies keičiamas Reglamentas (ES) Nr. 648/2012 (OL L 176, 2013 6 27, p. 1).
         
            (3)  2013 m. birželio 26 d. Europos Parlamento ir Tarybos direktyva 2013/36/ES dėl galimybės verstis kredito įstaigų veikla ir dėl riziką ribojančios kredito įstaigų ir investicinių įmonių priežiūros, kuria iš dalies keičiama Direktyva 2002/87/EB ir panaikinamos direktyvos 2006/48/EB bei 2006/49/EB (OL L 176, 2013 6 27, p. 338).
         
            (4)  Europos Parlamento ir Tarybos Reglamentas (ES) 2019/2033 2019 m. lapkričio 27 d. dėl riziką ribojančių reikalavimų investicinėms įmonėms, kuriuo iš dalies keičiami reglamentai (ES) Nr. 1093/2010, (ES) Nr. 575/2013, (ES) Nr. 600/2014 ir (ES) Nr. 806/2014 (OL L 314, 2019 12 5, p. 1).
         
            (5)  Komisijos deleguotasis reglamentas (ES) 2021/923 2021 m. kovo 25 d. kuriuo papildomos Europos Parlamento ir Tarybos direktyvos 2013/36/ES nuostatos dėl techninių reguliavimo standartų, kuriais nustatomi kriterijai vadovaujamoms pareigoms, kontrolės funkcijoms, reikšmingiems verslo padaliniams ir reikšmingam poveikiui reikšmingo verslo padalinio rizikos pobūdžiui apibrėžti, taip pat kriterijai, pagal kuriuos nustatomi darbuotojai ar kategorijos darbuotojų, kurių profesinės veiklos poveikis įstaigos rizikos pobūdžiui toks reikšmingas, kaip ir direktyvos 92 straipsnio 3 dalyje nurodytų darbuotojų ar darbuotojų kategorijų (OL L 203, 2021 6 9, p. 1).
         
            (6)  2010 m. lapkričio 24 d. Europos Parlamento ir Tarybos reglamentas (ES) Nr. 1093/2010, kuriuo įsteigiama Europos priežiūros institucija (Europos bankininkystės institucija), iš dalies keičiamas Sprendimas Nr. 716/2009/EB ir panaikinamas Komisijos sprendimas 2009/78/EB (OL L 331, 2010 12 15, p. 12).
         
            (7)  2014 m. gegužės 15 d. Europos Parlamento ir Tarybos direktyva 2014/65/ES dėl finansinių priemonių rinkų, kuria iš dalies keičiamos Direktyva 2002/92/EB ir Direktyva 2011/61/ES (OL L 173, 2014 6 12, p. 349).
         
            (8)  2016 m. balandžio 25 d. Komisijos deleguotasis reglamentas (ES) 2017/565, kuriuo Europos Parlamento ir Tarybos direktyva 2014/65/ES papildoma nuostatomis dėl investicinių įmonių organizacinių reikalavimų bei veiklos sąlygų ir toje direktyvoje apibrėžtų terminų (OL L 87, 2017 3 31, p. 1).